
Simbolurile şi semnele, fie că sunt verbale, muzicale, dramatice sau plastice, reprezintă căi de comunicare. Obiectul simbolurilor îl reprezintă ideile iar pe cel al semnelor lucrurile. Unul şi acelaşi termen poate fi simbol sau semn în funcţie de contextul în care e plasat: crucea, de exemplu, este un simbol când reprezintă structura universului, iar un semn când indică răscrucile de drumuri. Simbolurile şi semnele pot fi atât naturale (adevărate prin calitatea lor înnăscută) sau convenţionale (arbitrare şi accidentale), tradiţionale sau personale. Cu limbajul semnelor, angajate cel mai mult în comunicarea profană şi în arta realistă şi abstractă, nu ne vom mai face de lucru prezentarea de faţă. Prin „artă abstractă”, facem referire la acea artă modernă ce evită în mod voit reprezentarea cognoscibilă, distingând-o astfel de „arta principiilor” (sau principială), limbajul natural simbolic al Tradiţiei. 


Limbajul artei tradiţionale – scripturistic, epic, folcloric ca şi toate ocupaţiile înrudite – este simbolic; şi, fiind un limbaj al simbolurilor naturale, iar nu al invenţiei personale, nici al unei decizii conciliare sau doar al unui obicei, este un limbaj universal. Simbolul este reprezentarea (circumscrierea) materială în sunet, formă, culoare sau gest, după caz, a formei imitabile a unei idei care este comunicată, formă imitabilă ce reprezintă cauza formală a operei de artă în sine. Arta se face de dragul ideii, iar nu de dragul artei . . .  forma în sine trebuie să fie, ori simbolică, ori abia o formă ininteligibilă spre a fi plăcută sau nu în funcţie de gust.


Cea mai mare parte a esteticii moderne (aşa cum sunt înţeleşi termenii „estetic” şi „empatic”) crede că se compune sau ar trebui să se compună în întregime din forme ininteligibile, iar că aprecierea artei consistă sau ar trebui să consiste în reacţii emoţionale pe măsură. Se presupune, mai departe, că ceea ce are o valoare permanentă în lucrările tradiţionale de artă se poate pune pe acelaşi plan şi se poate izola de iconografie şi semnificaţia acesteia. Avem, într-adevăr, dreptul de a spune că alegem spre analizare doar suprafeţele estetice ale artei antice, orientale sau populare; dacă procedăm aşa, nu trebuie să ne facem iluzii în a presupune că istoria artei, înţelegând prin „istorie” explicarea celor patru cauze, poate fi cunoscută sau scrisă dintr-un asemenea punct de vedere limitat.


Pentru a înţelege, de exemplu, compoziţia secvenţei unui dans, aranjamentului slujbei dintr-o catedrală sau a unei icoane, trebuie să înţelegem relaţia logică a părţilor: când vrem să înţelegem o propoziţie, nu este de ajuns în a înţelege sunetele dulci, ci şi în a face cunoştinţă cu sensurile cuvintelor luate separat ca şi logica combinaţiei lor. Simplul „iubitor de artă” nu este mai diferit decât o gaiţă, care, de asemenea, îşi decorează cuibul cu tot ceea ce îi atrage ochiul, acesta fiind mulţumit doar cu experienţa pur „estetică”. Departe de aceasta, trebuie să se recunoască faptul că în formele de artă modernă, în afara de amprenta personală a artistului, nu găseşti nimic care să depăşească suprafaţa estetică; teoria după care lucrările de artă tradiţională erau produse şi plăcute, ignoră faptul că atracţia frumuseţii nu se adresează decât foarte puţin simţurilor, ţinta ei fiind dincolo de ele – spre intelect: aici „Frumosul cochetează cu cogniţia”; ceea ce trebuie cunoscut şi înţeles este „ideea imaterială” (Hermes), o „imagine fără culori”  (Lankavatara Sutra), “doctrina ce se ascunde în spatele versurilor ciudate” (Dante), „arhetipul, iar nu imaginea însăşi” (Sf. Vasile). „După ideile lor noi judecăm cum ar trebui să fie lucrurile” (Sf. Augustin).


Este clar faptul că simbolurile şi conceptele  - operele de artă sunt lucruri concepute, cum spune Sf. Toma, per verbum intellectu – nu pot fi de folos celor care încă nu au “uitat”, în sens platonic. Nici Zeus sau stelele, după spusele lui Plotin, nu îşi amintesc şi nici nu învaţă; “memoria este a acelora ce au uitat”, adică pentru noi, cei cu o viaţă ce este “un somn şi o uitare”. Nevoia de simboluri şi de rituri simbolice apare numai atunci când omul este dat afară din Paradis; dar mai poate fi şi o cale prin care omul să îşi amintească, în stadiile târzii, de coborârea de la nivelul intelectual şi contemplativ la cel fizic şi practic. Cu siguranţă că am “uitat”, în ultimul timp, cu mult mai mult decât cei care au avut nevoie la începuturi de simboluri, şi cu mult mai mult decât au avut ei nevoia de a face legătura eternului cu temporalul; nimic nu o dovedeşte mai bine decât propriile noastre pretenţii de a fi superiori operaţiilor rituale, prin abordarea adevărului la modul direct. Temele artei tradiţionale ce ţineau de acele momente cheie ale Căii sau de găsirea Luminii Ascunse, căutată de vânătorii unui vânat suprasensibil, acum au devenit “ornamentele” noastre. Cu cât se caută, în formele aparent abstracte, în trecut ori în “superstiţii” populare, rituri agricole şi motive de artă populară, cu atât se va recunoaşte o balanţă polară a formei perceptibile şi a informaţiei imperceptibile; dar, aşa cum spunea Andrae  (Die ionische Saule, Schlusswort), au fost din ce în ce mai golite de sens în drumul parcurs spre noi, din ce în ce mai denaturate odată cu progresul “civilizaţiei”, pentru a deveni ceea ce numim “forme de artă”, ca şi cum o nevoie estetică, ca acea a gaiţei noastre, le-ar fi dat viaţă. Atunci când sensul şi scopul au fost uitate sau sunt  ştiute numai de către iniţiaţi, simbolul rămâne numai cu valorile sale decorative pe care noi le asociem cu “arta”. Mai mult decât atât, negăm că arta ar fi putut avea vreun alt rol decât cel decorativ; de mult timp am început să credem că arta nu putea să se nască decât din „observarea naturii”, ajungând astfel s-o criticăm după criterii de progres („Asta se întâmpla înainte ca ei să cunoască ceva despre anatomie”) şi să îi suplinim deficienţele, aşa cum au făcut grecii din perioada elenistică sau Renaşterea când a impus ideea „adevărului faţă de natură” peste o artă cu o tipologie formală mai veche.

Interpretarea simbolurilor


Simbologul este acuzat de multe ori că „scoate sensuri” din emblemele verbale sau vizuale, pe baza cărora propune o exegeză. Pe de altă parte, esteticianul şi istoricul, cu o preocupare axată pe particularităţile stilistice în detrimentul necesităţilor iconografice, nu se sinchiseşte de aşa ceva. Credem, totuşi, că cel mai semnificativ element dintr-o anumită operă de artă este exact acel aspect al acesteia care ar putea să persiste neschimbat de-a lungul mileniilor şi în zone larg răspândite. Iar cel mai puţin semnificativ aspect este reprezentat de acele variaţii de stil accidentale prin care putem data o anumită operă şi, în anumite cazuri, chiar să o atribuim unui artist individual. Nici o explicaţie a unei opere de artă nu este completă dacă nu ţine cont de constituţia şi compoziţia acesteia, pe care o numim „constantă” a ei, diferenţiind-o de „variabilă”. Cu alte cuvinte, nici o „istorie a artei” nu poate fi considerată completă dacă se ocupă numai de folosirea decorativă şi valoarea unui motiv, ignorând raţiunea de a fi a părţilor componente şi logica relaţiilor lor din compoziţie. Problema analizării particularităţilor precise şi minuţioase a iconografiei tradiţionale numai prin prisma „instinctului estetic”, nu poate fi decât o sărăcire; tot trebuie să explicăm de ce cauza formală a fost imaginată aşa cum este, neputând să răspundem la asta dacă nu am înţeles, în prealabil, cauza finală faţă de care, imaginea formală apare, ca reacţie, într-o mentalitate dată.


Normal că nu interpretăm imaginile subiective, la modă introduse în formulele iconografice, ci numai însemnătatea acestor formule. Nu există îndoială că cei care s-au folosit de simboluri (distingându-le de ale noastre, care abia dacă se aseamănă şi care se referă doar la suprafeţele estetice) pentru a comunica ceva, se aşteptau de la public să le considere mai mult decât ornamente retorice şi mai mult decât expresie prin căi literale. În privinţa ornamentelor putem spune, împreună cu Clement care menţionează că stilul Scripturii este parabolic, lucru petrecut încă din antichitate, că „profeţia nu foloseşte forme figurative în exprimare de dragul frumuseţii vorbirii” (Misc. 6, 15); şi vom spune că atitudinea iconodulului este de a considera culorile şi arta, nu ca demne de laudă pentru ele însele, ci ca evocări ale arhetipului ce reprezintă cauza finală a lucrării. De cealaltă parte, iconoclastul este cel care consideră că simbolul este venerat ca atare, ca şi cum ar fi venerată de estetician care ajunge să spună că întreaga valoare şi semnificaţie a simbolului sunt conţinute în suprafeţele sale estetice, ignorând complet „imagina ce nu se află în culori” (Lankavatara Sutra, II. 117). În privinţa „sensurilor mai mult decât literale”, trebuie doar să spunem că s-a acceptat peste tot că „Multe sensuri se ascund sub aceeaşi Scriere Sfântă”; distincţia dintre sensurile literale şi cele supreme sau dintre semne şi simboluri presupune ca „pe când în orice altă ştiinţă lucrurile sunt exprimate prin cuvinte, această ştiinţă are proprietatea de a exprima lucrurile prin cuvinte care au şi ele semnificaţie” (St. Thomas Aquinas, Summa III__App 1.2.5 cu 3 şi 1.10.10c). 


Putem să credem că aceia care vorbesc în mod “parabolic” se aşteaptă ca o parte din cei ce îi ascultă să şi înţeleagă, să fie calificaţi în a înţelege: de exemplu Matei 13, 13-15: „De aceea le vorbesc în pilde, că, văzând, nu văd şi, auzind, nu aud, nici nu înţeleg ... Căci inima acestui popor s-a învârtoşat şi cu urechile aude greu şi ochii lui s-au închis” etc. La fel face şi Dante...


Şi poetul indian susţine că valoarea unei formule poetice se află, nu atât de mult în ceea ce se spune, ci în ceea ce este sugerat sau implicit. 


Absolventul, ai cărui ochi au fost închişi şi inima i-a fost învârtoşată de frecventarea universităţii de arte frumoase sau de literatură, este, de fapt, privat de înţelegerea completă a operei de artă. Dacă o anumită formă are pentru el numai o valoare decorativă şi estetică, îi este cu mult mai uşor şi cu mult mai confortabil să presupună că nu a avut decât o valoare pur exterioară.


În multe cazuri, totuşi, autorul sau artistul antic nu şi-a interpretat greşit materialele şi, nimic nu poartă vină pentru credinţa aceasta, decât interpretările noastre istorice. Credem, de pildă, că în marile epopei, elementele miraculoase au fost „introduse” de către un poet cu „imaginaţie” pentru a supradimensiona efectele şi nimic nu este mai firesc decât încercarea de a se ajunge la un nucleu de „fapte”, eliminând toată problematica simbolică incomprehensibilă dintr-o epopee sau evanghelie. Ceea ce sunt de fapt elementele tehnice în lucrările unor autori ca Homer, Dante, Valmiki, de exemplu, noi le considerăm ornamente literare, acreditate imaginaţiei poetului, fiind preţuite sau condamnate după atracţia pe care o pot avea. Dimpotrivă: lucrarea poetului profet, de exemplu, textele Rig Veda sau textele Facerii, sunt „frumoase” în acelaşi fel în care matematicianul vorbeşte despre o ecuaţie că este „elegantă” ... Din punctul din vedere al unui estetician mai vârstnic şi mai învăţat, frumuseţea nu este doar un efect, ci aparţine de drept cauzei formale; frumosul nu este cauza finală a lucrării ce trebuie realizată ... frumuseţea nu se adresează simţurilor, ci, prin simţuri, intelectului . . .        
